РЕГЛАМЕНТ (ЕО) № 11/2008 НА КОМИСИЯТА
от 8 януари 2008 година
за прилагане на Регламент (ЕО) № 1059/2003 на Европейския парламент и на Съвета относно установяване на обща класификация на териториалните единици за статистически цели (NUTS) за предаването на временните редове за новото регионално деление
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1059/2003 на Европейския парламент и на Съвета от 26 май 2003 г. относно установяване на обща класификация на териториалните единици за статистически цели (NUTS) (1), и по-специално член 5, параграф 5 от него,
като има предвид, че:
(1)
Регламент (ЕО) № 1059/2003 урежда законовата рамка за регионалната класификация на ЕС с цел осигуряване на възможност за събиране, съставяне и разпространяване на хармонизирана регионална статистика в Общността.
(2)
Член 5, параграф 5 от Регламент (ЕО) № 1059/2003 предвижда, че в случай на изменение на класификацията NUTS съответната държава-членка трябва да предаде на Комисията временните редове за новата регионална класификация, за да замести вече предадените данни. Списъкът с временните редове и дължината им трябва да бъдат посочени от Комисията, като бъде отчетена възможността за тяхното предоставяне. Тези временни редове трябва да се предоставят в рамките на две години от измененията на класификацията NUTS.
(3)
Регламент (ЕО) № 1059/2003 е изменен с Регламент (ЕО) № 1888/2005 (2) поради присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия към Европейския съюз и с Регламент (ЕО) № 105/2007.
(4)
Мерките, предвидени в настоящия регламент, са в съответствие със становището на Статистическия програмен комитет, създаден с Решение 89/382/ЕИО, Евратом на Съвета (3).
ПРИЕ НАСТОЯЩИЯ РЕГЛАМЕНТ:
Член 1
Държавите-членки предават на Комисията временните редове за новото регионално деление в съответствие със списъка, посочен в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 януари 2008 година.